**দীনেশ ফড়নিস** (হিন্দি: दिनेश फड़निस; ২ নভেম্বর ১৯৬৬ – ৫ ডিসেম্বর ২০২৩) ছিলেন একজন ভারতীয় টেলিভিশন অভিনেতা। তিনি সনি টিভি'র জনপ্রিয় গোয়েন্দা ধারাবাহিক *সি.আই.ডি.*-তে ফ্রেডরিকস/ফ্রেডি চরিত্রে অভিনয় করতেন। অভিনয়ের পাশাপাশি তিনি *সি.আই.ডি.*র কিছু পর্বের গল্প রচনা করেছেন। এছাড়া তিনি বলিউডের কয়েকটি চলচ্চিত্রে অভিনয় করেছেন। চলচ্চিত্রে অভিনয়ের পাশাপাশি তিনি একটি মারাঠি চলচ্চিত্রের কাহিনীও লিখেছেন। মুম্বইয়ের পূর্ব বারিভালির শান্তিভানে বাস করতেন তিনি।
তিনি ৫ ডিসেম্বর ২০২৩ তারিখে লিভার ক্ষতিগ্রস্ত হওয়ার কারণে মারা যান।

প্রারম্ভিক জীবন
---------------

ফড়নিস ভারতের মহারাষ্ট্রের মুম্বই (তৎকালীন বোম্বে) শহরে ২রা নভেম্বর ১৯৬৬ সালে জন্মগ্রহণ করেন। স্কুলে থাকতেই তিনি অভিনয়ের প্রেমে পড়েছিলেন। তিনি বিভিন্ন মঞ্চাভিনয়ের মাধ্যমে তার অভিনয় দক্ষতার বিকাশ ঘটিয়েছিলেন এবং উৎসাহের সাথে থিয়েটার প্রযোজনার সাথে জড়িত ছিলেন। স্কুলের পড়াশোনা শেষ করে তিনি তার সহজাত প্রতিভা, মনোবল এবং প্রতিশ্রুতি দিয়ে পূর্ণ-সময়ের চাকরি হিসেবে অভিনয়-কে বেছে নিয়েছিলেন।

কর্মজীবন
--------

ফড়নিস ১৯৯০ এর দশকে তার অভিনয় জীবন শুরু করেন। তিনি সনি টিভি'র জনপ্রিয় গোয়েন্দা ধারাবাহিক *সি.আই.ডি.*-তে পুলিশ অফিসার ইন্সপেক্টর ফ্রেডরিকস/ফ্রেডি চরিত্রের জন্য অডিশন দিয়ে অভিনয়ের সুযোগ পান। ধারাবাহিকটি ১৯৯৮ সালে আত্মপ্রকাশ করেছিল, এবং ফড়নিসের চরিত্রটি হাস্যরসের জন্য সুপরিচিত এবং আইকনিক হয়ে ওঠে। ২০১৮ সালে শেষ না হওয়া পর্যন্ত অনুষ্ঠানটি ভক্তদের মধ্যে জনপ্রিয় ছিল।

*সি.আই.ডি.* ছাড়াও, ফড়নিস *সরফরোশ* সহ বেশ কয়েকটি চলচ্চিত্রের অংশ ছিলেন। তিনি *আদালত* এবং *তারাক মেহতা কা উল্টা চশমা*-এর মতো টিভি অনুষ্ঠানেও অভিনয় করেছেন।

ব্যক্তিগত জীবন
--------------

ফড়নিস নয়না-কে বিয়ে করেন। তাদের তনু নামে একটি কন্যাসন্তান আছে। 
*সি.আই.ডি.* শেষ হওয়ার পর তিনি সহ-অভিনেতা শিবাজী সতম, দয়ানন্দ শেঠি, নরেন্দ্র গুপ্ত, আদিত্য শ্রীবাস্তব এবং বাকিদের সাথে নিয়মিত যোগাযোগে ছিলেন।

মৃত্যু
------

ফড়নিসকে ১লা ডিসেম্বর ২০২৩-এ হাসপাতালে ভর্তি করা হয়েছিল। প্রাথমিকভাবে তার অসুস্থতাকে হার্ট অ্যাটাক হিসাবে রিপোর্ট করা হয়েছিল, কিন্তু তার *সি.আই.ডি* সহ-অভিনেতা দয়ানন্দ শেঠি বলেছিলেন যে তিনি লিভারের ক্ষতিতে ভুগছিলেন। প্রথমে তার অবস্থা আশঙ্কাজনক হলে ভেন্টিলেটরে থাকা সত্ত্বেও উন্নতি হয়নি। তিনি ৫ ডিসেম্বর ২০২৩ দিবাগত-রাত ১২:০৮-এ ৫৭ বছর বয়সে মারা যান। *সি.আই.ডি.* থেকে তার সহ-অভিনেতা এবং অসংখ্য অনুরাগীরা তাকে সোশ্যাল মিডিয়াতে শ্রদ্ধা জানিয়েছেন।

চলচ্চিত্র তালিকা
----------------

| বছর | চলচ্চিত্র | চরিত্র |
| --- | --- | --- |
| ১৯৯৯ | *সরফরোশ* | ইন্সপেক্টর |
| ২০০০ | *মেলা* | 'মেলা দিলোঁ কা' গানে বিশেষ উপস্থিতি |
| ২০০১ | *অফিসার* | ইন্সপেক্টর |

টেলিভিশন
--------

| বছর | অনুষ্ঠান | চরিত্র | টীকা |
| --- | --- | --- | --- |
| ১৯৯৮–২০১৮ | *সি.আই.ডি.* | ইন্সপেক্টর ফ্রেডরিকস |  |
| ২০০৪–২০০৬ | *সি.আই.ডি. স্পেশাল ব্যুরো* | ইন্সপেক্টর ফ্রেডরিকস |  |
| ২০০৬ | *জিনা ইসি কা নাম হ্যায়* | অতিথি চরিত্রে |  |
| ২০১২ | *আদালত* | ইন্সপেক্টর ফ্রেডরিকস | পর্বভিত্তিক উপস্থিতি |
| ২০১৪ | *তারক মেহতা কা উল্টা চশমা* | ইন্সপেক্টর ফ্রেডরিকস | পর্বভিত্তিক উপস্থিতি |

তথ্যসূত্র
---------

1. ↑  "The team of CID is big and lovely, says Dinesh Phadnis aka Fredricks"। ২২ অক্টোবর ২০১২ তারিখে মূল থেকে আর্কাইভ করা। সংগ্রহের তারিখ ৭ মার্চ ২০১৯।
2. ↑  "The TV show with the highest ratings"। Rediff.com। সংগ্রহের তারিখ ৫ জুন ২০১২।
3. ↑  "Just what makes CID so popular?"। Rediff.com। সংগ্রহের তারিখ ৫ জুন ২০১২।
4. 1 2  "Dinesh Phadnis, Fredericks of CID, passes away; last rites to be performed today"। *Hindustan Times* (ইংরেজি ভাষায়)। ২০২৩-১২-০৫। সংগ্রহের তারিখ ২০২৩-১২-০৫।
5. 1 2  "Who Was Dinesh Phadnis, Freddie Of CID? Age, Wife, Death, Net Worth & More"। *Jagranjosh.com* (ইংরেজি ভাষায়)। ২০২৩-১২-০৫। সংগ্রহের তারিখ ২০২৩-১২-২৭।
6. ↑  "EXCLUSIVE | Dayanand Shetty on CID going off-air: 'The channel should have informed us about it in advance'"। *www.timesnownews.com* (ইংরেজি ভাষায়)। ২০১৮-১০-২৬। সংগ্রহের তারিখ ২০২৩-১২-২৭।
7. ↑  "'CID's' Dayanand Shetty says Dinesh Phadnis has liver damage: He is very critical"। *India Today* (ইংরেজি ভাষায়)। সংগ্রহের তারিখ ২০২৩-১২-২৭।
8. ↑  ডেস্ক, আনন্দবাজার অনলাইন। "বিদায় ইনস্পেক্টর ফ্রেডরিক্‌স, সিআইডি খ্যাত অভিনেতা দীনেশ ফড়নিসের মৃত্যু মুম্বইয়ের হাসপাতালে"। *www.anandabazar.com*। সংগ্রহের তারিখ ২০২৩-১২-২৭।
9. ↑  "To Actor Dinesh Phadnis, Tributes From Team CID: "We Will Miss You Freddy Sir""। *NDTV.com*। সংগ্রহের তারিখ ২০২৩-১২-২৭।

বহিঃসংযোগ
---------

* ইন্টারনেট মুভি ডেটাবেজে দীনেশ ফড়নিস (ইংরেজি)